Politi, beredskap, kommuner, osv. har tatt i bruk et system for å varsle befolkningen om alt fra flodbølger og gasslekkasjer til endringer i vannforsyning og feierbesøk.

Har du jobbtelefon er det imidlertid mulig du ikke varsles i det hele tatt.

Feieren kommer

Fredag morgen i forrige uke sto det plutselig to feiere utenfor døren min.

Jeg hadde tatt meg enslags vinterferie, så jeg var hjemme, mildt overrasket over at de dukket opp uanmeldt.

Det hele forløp omtrent slik:

– Har du ikke fått varsel?

– Mneii?

– Vi sender ut på SMS.

– Ah, dere har sluttet med lapp i postkassen. Nei, jeg har aldri mottatt noen SMS?

– Har du jobbtelefon, kanskje?

– Jo, det stemmer.

– Åja. Det forklarer.

I tidligere tider pleide det å ligge en lapp i postkassen med «Feieren kommer på besøk».

Slik er det ikke lenger.

Og det gir jo egentlig mening; historien har på så mange vis løpt fra den papirbaserte kommunikasjonen.

Utfordringen er imidlertid: Hvis jeg skulle fått beskjed om at feieren har tenkt seg forbi en fredag i vinterferien på mer moderne vis: Hvordan? For adressen som er registrert på mitt mobilabonnement, er NRKs.

Det har faktisk feieren svar på. Han sier noe i retning av:

Hvis du har telefon gjennom jobben, må du registrere deg på servicevarsling.no.

Og det er jo et godt råd.

Men det har aldri noen fortalt meg.

En kjapp sjekk med NRKbeta-kollegene viser at dette er ukjent materie for flere enn meg.

Men jeg går ihvertfall inn og registrerer mobilen min:

På nettsiden står det hvor de sanker informasjon fra:

Registeret er i utgangspunktet basert på informasjon fra Folkeregisteret, tele- og mobiloperatører og Matrikkelen, men inneholder også oppføringer som er lagt inn av brukerne av våre varslingstjenester. Informasjonen fra Folkeregisteret er innhentet etter søknad fra hver enkelt bruker og etter godkjennelse fra Skattedirektoratet.

Gjennom helgen blir jeg gående og undre over hvordan dette systemet egentlig er tenkt satt i kontakt med befolkningen.

Men det er selvsagt ikke gitt at vi i NRKbeta får med oss alt.

Med unntak av småbarnsfedrene som ikke slipper unna, er det ingen av oss som vil ha Digipost-adresser, foreksempel. Det kan jo være vi har fått melding der.

Så vi må nesten spørre NRKbetas lesere: Har vi levd under en sten, mens alle andre vet at alt nå skjer via SMS, så nå sitter resten av dere – selv de med telefon gjennom arbeidsgiver – fornøyd og ser katastrofevarslene og strømavstengningene tikke inn via SMS?

Hvordan fikk dere isåfall beskjed?

Eller er det noe kommunikasjon her som mangler eller kunne vært tydeligere?

Hvordan, isåfall?

EDIT Et lite tillegg: Min NRK-kollega Henriette (som er vesentlig bedre orientert enn meg) kan fortelle at «I Oslo sender de SMS basert på hvor du er, og ikke på spesifikke folk. Altså de sender til folk som oppholder seg innenfor et visst område: Katastrofevarsel på SMS | NRK Østlandssendingen

Så jeg vet ikke om du ville overlevd atomkrig, men du ville i hvert fall blitt varslet av Beredskapsetaten om du oppholdt deg i Oslo.»

Oppdatering 2: Seniorrådgiver Stig Hornnes i Direktoratet for forvaltning og IKT (Difi) skriver – Det offentlige har allerede en felles varslingsadresse